1-1-1

ส่วนที่ 1

ข้อมูลสรุป (Executive Summary)

บริษัท แชงกรี-ลา โฮเต็ล จำกัด (มหาชน) ประกอบธุรกิจหลักด้านโรงแรม เพื่อให้เช่าที่พักอาศัย
จำหน่ายอาหารและเครื่องดื่ม การประชุมและการจัดเลี้ยง พร้อมทั้งให้บริการอื่นๆ
อันเกี่ยวเนื่องกับธุรกิจโรงแรม

โรงแรมมีจุดเด่น คือ เป็นโรงแรมระดับห้าดาวที่อยู่ริมแม่น้ำแห่งเดียวที่ตั้งอยู่ติดสถานีรถไฟฟ้า
และมีจำนวนห้องพักมากที่สุด รวมทั้งมีห้องจัดประชุม สัมมนา
ห้องแสดงสินค้าจำนวนมากเพียงพอสำหรับความต้องการของลูกค้า
และมีสถานที่สวยงามสามารถดึงดูดนักท่องเที่ยวได้

ในปี 2550 โรงแรมแชงกรี-ลา กรุงเทพฯ มีรายได้จากการประกอบกิจการเพิ่มขึ้นจากปีก่อน
ถึงแม้ว่าอัตราการเข้าพักในไตรมาสแรกของปีลดลงเนื่องจากได้รับผลกระทบจากการทำรัฐประหารและเหตุการณ์ลอบวางระเบิดหลายแห่งในกรุงเทพมหานครในวันที่
31 ธันวาคม 2549
การแข็งค่าของเงินบาทอย่างต่อเนื่องได้ส่งผลกระทบต่ออัตราค่าห้องพักเฉลี่ยและรายได้ค่าห้องพัก
เนื่องจากโรงแรมเสนอราคาขายห้องพักเป็นเงินสกุลดอลลาร์

ผลประกอบการ

ในรอบระยะเวลาบัญชีสิ้นสุด ณ วันที่ 31 ธันวาคม 2550
บริษัทมีกำไรก่อนรายการพิเศษและภาษีเงินได้จำนวน 733.11 ล้านบาท ลดลงจากปี 2549
ซึ่งมีกำไร 784.36 ล้านบาท เนื่องจากค่าใช้จ่ายก่อนเปิดดำเนินการของโรงแรม แชงกรี-ลา
เชียงใหม่ จำนวน 62.89 ล้านบาทได้ถูกรวมเป็นค่าใช้จ่ายในปี 2550 นี้
บริษัทมีกำไรสุทธิหลังรายการพิเศษและภาษีเงินได้เป็นจำนวน 491.15 ล้านบาท
ลดลงจากปีก่อนซึ่งมีกำไรสุทธิจำนวน 551.65 ล้านบาท ทำให้กำไรสุทธิต่อหุ้นของปี 2550 เท่ากับ
3.78 บาท ในขณะที่ปี 2549 มีกำไรสุทธิต่อหุ้นเท่ากับ 4.24 บาท

ในปี 2550 บริษัทมีรายได้รวมจากการประกอบกิจการเพิ่มขึ้นจากปีก่อนจำนวน 24.71
ล้านบาทหรือคิดเป็นร้อยละ 1.2 อัตราการเข้าพักลดลงจากร้อยละ 76.3 ในปีก่อนเป็นร้อยละ
74.1
ในปีนี้เนื่องจากได้รับผลกระทบจากปัญหาทางการเมืองและสถานการณ์ความไม่สงบที่เกิดขึ้นในภาคใต้
ในขณะที่อัตราค่าห้องพักถัวเฉลี่ยเพิ่มขึ้นจากปีก่อน 332 บาทหรือคิดเป็นร้อยละ 6.7
แม้ว่าค่าเงินบาทเมื่อเทียบกับเงินดอลลาร์สหรัฐจะแข็งค่าขึ้น
รายได้แผนกอาหารและเครื่องดื่มลดลงร้อยละ 1.5
ซึ่งมีสาเหตุหลักมาจากการปิดปรับปรุงห้องอาหารแอนเจลินีเป็นเวลา 6 เดือน
รายละเอียดผลประกอบการสามารถดูได้จากรายงานคำอธิบายและการวิเคราะห์ของฝ่ายจัดการ

การดำเนินงานของโรงแรม

ในปี 2550
โรงแรมได้จัดโครงการอบรมอย่างต่อเนื่องแก่พนักงานเพื่อปรับปรุงการให้บริการแก่ลูกค้าให้ดียิ่งขึ้น
โรงแรมได้ทำการปรับปรุงย่อยห้องพักที่อาคารกรุงเทพวิง และได้นำเสนอบริการใหม่คือ การจัด
Butler ไว้เพื่อคอยให้บริการและอำนวยความสะดวกแก่ลูกค้านักธุรกิจและนักท่องเที่ยวระดับ High
End ที่อาคารกรุงเทพวิง
นอกจากนี้ยังได้ปรับปรุงพื้นที่ทั้งในส่วนของห้องพักและห้องอาหารให้สะดวกสบายมากขึ้น
การดำเนินงานในส่วนของแผนกอาหารและเครื่องดื่มได้จัดให้มีรายการส่งเสริมการขายหลายรูปแบบรวมทั้งการนำพ่อครัวนานาชาติเข้ามาปรุงอาหารตามห้องอาหารต่างๆ
ในส่วนของ”สปา”โรงแรมได้ประชาสัมพันธ์ให้ชี่ เดอะสปา
เป็นที่รู้จักมากขึ้นโดยการโฆษณาในนิตยสารสุขภาพและนิตยสารสปาต่างๆ
ซึ่งทำให้มีรายได้จากธุรกิจเพิ่มสูงขึ้น

1-1-2

การปรับปรุงที่สำคัญ

ในปี 2550 โรงแรมได้ปรับปรุงห้องพักและล็อบบี้ที่อาคารกรุงเทพวิง
ตลอดจนพื้นที่บริเวณสวนและรอบสระน้ำเพื่อรองรับลูกค้ากลุ่ม High End
และได้ปรับปรุงห้องอาหารแอนเจลินีใหม่ทั้งหมด หลังจากที่ได้เปิดให้บริการมาเป็นเวลาสิบเอ็ดปีแล้ว
นอกจากนั้นยังได้ปรับปรุงห้องพักแบบ Specialty Suite
จำนวนหนึ่งห้องเพื่อยกระดับมาตรฐานให้สูงขึ้นเพื่อรองรับลูกค้าระดับสูงสุด
นอกจากนี้โรงแรมยังได้ปรับปรุงในส่วนของระบบเครื่องจักรและอุปกรณ์ไฟฟ้า (M&E) ในโรงแรม
โดยทำการติดตั้งท่อส่งน้ำเย็นเชื่อมจากเครื่องทำความเย็นของอาคารเมนวิงมาใช้ทำความเย็นในระบบปรับอากาศของอาคารกรุงเทพวิงเพื่อลดการใช้เครื่องทำความเย็นของอาคารกรุงเทพวิงเพื่อลดการใช้ไฟฟ้า
และติดตั้งเครื่องทำความเย็นเครื่องใหม่เพิ่มอีกหนึ่งเครื่องที่อาคารเมนวิง
ตลอดจนได้ปรับเปลี่ยนหม้อกำเนิดไอน้ำ 2
เครื่องที่มีอยู่จากการใช้น้ำมันเตาเป็นเชื้อเพลิงมาเป็นการใช้ก๊าซแอลพีจีแทน

โครงการก่อสร้างโรงแรมที่เชียงใหม่

โรงแรมแชงกรี-ลาเชียงใหม่ ซึ่งมีห้องพักจำนวน 281 ห้อง ได้เริ่มเปิดให้บริการแล้วตั้งแต่วันที่ 22
ธันวาคม 2550
ด้วยบริการและสิ่งอำนวยความสะดวกตามมาตรฐานสากลและการต้อนรับอย่างอบอุ่นตามแบบฉบับของแชงกรี-ลา

เงินปันผล

คณะกรรมการเสนอให้จ่ายเงินปันผลแก่ผู้ถือหุ้นสำหรับปีสิ้นสุด ณ วันที่ 31 ธันวาคม 2550 ในอัตรา
2.00 บาทต่อหุ้น โดยจะเสนอให้ที่ประชุมสามัญผู้ถือหุ้นที่จะจัดให้มีขึ้นในวันที่ 28 เมษายน 2551
พิจารณาอนุมัติ ซึ่งหากที่ประชุม- ผู้ถือหุ้นดังกล่าวมีมติอนุมัติ
บริษัทจะดำเนินการจ่ายเงินปันผลให้แก่ผู้ถือหุ้นในวันที่ 26 พฤษภาคม 2551

การลงทุนในโครงการต่างๆ

ในปี 2550 โรงแรม Traders Yangon ซึ่งบริษัทถือหุ้นในอัตราร้อยละ 23.53 โดยผ่านบริษัทย่อย
มีรายได้ 6.08 ล้านดอลลาร์สหรัฐ ลดลงจากปีที่แล้วร้อยละ 1.0
โดยมีอัตราการเข้าพักลดลงร้อยละ 4.0 ในขณะที่อัตราค่าห้องพักถัวเฉลี่ยเพิ่มขึ้นร้อยละ 14.5
แม้ว่าสถานการณ์การเมืองในสหภาพเมียนมาร์โดยรวมยังคงไม่เปลี่ยนแปลง
อีกทั้งยังเกิดเหตุการณ์การชุมนุมทางการเมืองในเดือนกันยายน 2550
ซึ่งส่งผลกระทบให้จำนวนนักท่องเที่ยวในไตรมาสสุดท้ายลดลง
แต่โรงแรมก็มีผลประกอบการที่ดีขึ้นเนื่องจากมีอัตราการเติบโตของผลประกอบการเก้าเดือนแรก
ทำให้มีกำไรขั้นต้นจากการประกอบกิจการโรงแรมจำนวน 1.29 ล้านดอลลาร์สหรัฐ
ซึ่งเพิ่มขึ้นจากปีก่อนร้อยละ 18.7
และโรงแรมคาดว่าจะรักษาสถานภาพในฐานะเป็นโรงแรมระดับหนึ่งไว้ได้เช่นที่ผ่านมา

แนวโน้มในอนาคต

การท่องเที่ยวแห่งประเทศไทยคาดการณ์ว่าในปี 2551 จะมีนักท่องเที่ยวเดินทางเข้ามาจำนวน
15.7 ล้านคน เพิ่มขึ้นจากปี 2550 ร้อยละ 10 จากตัวเลขนักท่องเที่ยวที่เพิ่มขึ้น
ทำให้โรงแรมต้องขยายธุรกิจเพื่อให้สามารถรองรับลูกค้าจากภูมิภาคเดียวกันและลูกค้าจากภูมิภาคอื่นได้
และเพื่อตอบสนองความต้องการของลูกค้าระดับ High End
ตลอดจนเพื่อให้สามารถแข่งขันกับโรงแรมที่จะเปิดขึ้นใหม่ได้
ทางโรงแรมจึงมีโครงการปรับปรุงห้องพักตั้งแต่ชั้นที่ 5 ถึง ชั้นที่ 17 ที่อาคารเมนวิง
รวมถึงปรับปรุงห้องอาหารแชงพาเลซ เน็กซ์ทู และศาลาทิพย์และพื้นที่บริเวณชั้น 3
เพื่อทำเป็นห้องจัดเลี้ยงเพิ่มขึ้น
นอกจากนี้จะปรับปรุงห้องจัดเลี้ยงเดิมและห้องบอลรูมที่อาคารเมนวิงเพื่อให้สามารถแข่งขันกับโรงแรมใหม่ได้

1-1-3

โครงการขายบัตรสมาชิกซึ่งลูกค้าจะได้รับส่วนลดและสิทธิพิเศษเมื่อมาใช้บริการที่โรงแรมหรือที่รู้จักกันในนาม
“Prestige Card”
ซึ่งเป็นรายการส่งเสริมการขายของฝ่ายอาหารและเครื่องดื่มของโรงแรมประสบความสำเร็จเป็นอย่างมากในปีที่ผ่านมา
โรงแรมจึงมีโครงการที่จะจัดให้มีรายการส่งเสริมการขายดังกล่าวในปี 2551 ต่อไปอีก

รางวัลต่างๆที่ได้รับ

ในปี 2550 โรงแรมแชงกรี-ลาได้รับการคัดเลือกให้เป็นโรงแรมดีเด่นในด้านต่างๆ ดังนี้

โรงแรม

-   ได้รับคัดเลือกให้เป็นโรงแรมในเมืองที่ดีที่สุดจากผู้อ่าน The Daily Telegraph
    Newspaper, UK (ฉบับเดือนธันวาคม 2550)

-   ได้รับคัดเลือกให้เป็นโรงแรมหนึ่งในร้อยอันดับแรกที่ดีที่สุดของโรงแรมในโลก
    จากผู้อ่านนิตยสาร Conde Nast Traveler, US (ฉบับเดือนพฤศจิกายน 2550)

-   เป็นโรงแรมอันดับที่เจ็ดจากโรงแรมที่ดีที่สุดเจ็ดสิบห้าอันดับแรกของภูมิภาคเอเชีย จากนิตยสาร
    Conde Nast Traveler, US (ฉบับเดือนพฤศจิกายน 2550)

-   เป็นโรงแรมสำหรับนักธุรกิจที่ดีที่สุดอันดับสองในกรุงเทพมหานคร จากผู้อ่านนิตยสาร
    Business Traveller Asia-Pacific, UK (ฉบับเดือนตุลาคม 2550)

-   เป็นโรงแรมอันดับที่สิบเจ็ดจากการประกวดโรงแรมที่ดีที่สุดในโลกปี 2550
    จากโรงแรมห้าสิบอันดับแรกของภูมิภาคเอเชีย จากผู้อ่านนิตยสาร Traveler + Leisure,
    US (ฉบับเดือนกรกฏาคม 2550)

-   เป็นโรงแรมอันดับที่แปดสิบเก้าจากการประกวดโรงแรมที่ดีที่สุดในโลกปี 2550
    จากโรงแรมหนึ่งร้อยอันดับแรกของทุกภูมิภาค จากผู้อ่านนิตยสาร Traveler + Leisure,
    US (ฉบับเดือนกรกฏาคม 2550)

-   ได้รับคัดเลือกเป็นโรงแรมแห่งหนึ่งในห้าร้อยโรงแรมที่น่าท่องเที่ยวที่สุดในโลก
    จากผู้อ่านนิตยสาร Traveler and Leisure, US (ฉบับเดือนกรกฏาคม 2550)

-   ได้รับคัดเลือกเป็นโรงแรมที่นักธุรกิจชื่นชอบที่สุดในกรุงเทพมหานคร
    จากการสำรวจผู้อ่านนิตยสาร Alpha South East Asia (ฉบับเดือนมิถุนายน 2550)

-   เป็นโรงแรมที่ดีที่สุดในภูมิภาคเอเชียที่เหมาะสำหรับการมาพักส่วนตัวเป็นอันดับสองในกรุงเทพมหานครจากนิตยสารAsiamoney,
    Hong Kong (ฉบับเดือนกุมภาพันธ์ 2550)

-   เป็นโรงแรมที่น่าพักที่สุดแห่งหนึ่งของโลก จากนิตยสาร Conde Nast Traveler, US
    (ฉบับเดือนมกราคม 2550)

-   ได้รับคัดเลือกเป็นโรงแรมแห่งหนึ่งในห้าร้อยโรงแรมที่น่าท่องเที่ยวที่สุดในโลก
    จากผู้อ่านนิตยสาร Traveler and Leisure, US (ฉบับเดือนมกราคม 2550)

-   เป็นโรงแรมที่ดีที่สุดอันดับที่สามของโรงแรมที่เป็นที่รู้จักทั่วโลก จากผู้อ่านนิตยสาร Business
    Traveller, Germany (ฉบับเดือนมกราคม / กุมภาพันธ์ 2550)

  ห้องอาหาร

-   ห้องอาหารจีนแชงพาเลสได้รับการคัดเลือกให้เป็นห้องอาหารที่ให้บริการอาหารติ๋มซำที่อร่อย
    จากผู้อ่านนิตยสาร “BK, Thailand” (ฉบับเดือนตุลาคม 2550)

1-1-4

-   ห้องอาหารอิตาเลียนแอนเจลินีได้รับการคัดเลือกให้เป็นหนึ่งในห้องอาหารที่ดีที่สุดในประเทศไทย
    จากผู้อ่านนิตยสาร “Thailand Tatler” (ฉบับเดือนมีนาคม 2550)

-   ห้องอาหารเน็กซ์ทู คาเฟ่ แอนด์ เทอเรซ ซึ่งให้บริการอาหารบุฟเฟ่ต์นานาชาติ
    ได้รับการคัดเลือกให้เป็นหนึ่งในสามของห้องอาหารบุฟเฟ่ต์ที่ดีที่สุดในกรุงเทพมหานคร
    จากผู้อ่านนิตยสาร “Bangkok Dining & Entertainment Guidebook”
    (ฉบับเดือนกุมภาพันธ์ 2550)

  สปา

-   ชี่
    เดอะสปาได้รับการคัดเลือกให้เป็นสปาแห่งหนึ่งในสิบอันดับที่ดีที่สุดในโลกจากสปาในภูมิภาคเอเชียแปซิฟิค,
    แอฟริกา และตะวันออกกลาง จากผู้อ่านนิตยสาร Traveler and Leisure, US
    (ฉบับเดือนตุลาคม 2550)